Miks otsida mune kui haue on juba nähtud? Mul on juba mitu kogemust sellega: haue on ilus, aga mida pole, on munad. Sellises peres on emaga midagi  juhtunud, tõenäoliselt on ta alles kuid enam ei mune. Heal juhul on jõutud kupp teha, kuid enamasti ei ole midagi. Varsti jääb selline pere väikseks ning kiratsema.  Pärast haudme kontrolli vaatan toiduvaru. Kevadel on hea toiduvaru ülioluline. Esiteks on vaja palju suira ja mett järglaste kasvatamiseks, kuid sama oluline on korralikud toiduraamid temperatuuri kõikumiste ärahoidjatena. Ühtlane +35 kraadine pesatemperatuur aitab kasvatada tervemad mesilased. Madal temperatuur soodustab lubihaudme  tekkimist. Ma pole juba 7 aastat näinud seda haudmehaigust.